google/wiki40b huggingface dataset:
Civita

Bakgrunn

Civita har som mål å formidle kunnskap og ideer som er tankevekkende og utvider rommet for den politiske debatt, og fremme forslag til reformer. Civita vil vektlegge det idébaserte og prinsipielle perspektivet i samfunnsdebatten. Civita skal fremme betydningen av frihet, personlig ansvar og markedsøkonomi. Civita skal fungere som et nettverk av personer med ulik politisk partitilknytning, og fra ulike deler av samfunnet (akademia, næringsliv, media, organisasjonsliv og politikk). Civita er en uformell møteplass med jevnlige arrangementer av typen seminarer, foredrag og boklanseringer. Civita skal søke å skape oppmerksomhet og interesse for dette gjennom,  forskning og utredning, publisering, arrangementer seminarer og konferanser.
Civita gjennomfører årlige seminarer i Oslo, Bergen og Trondheim. Oscarsborg-, Flesland- og Værnesseminaret er møteplasser som når ut til ideologisk interesserte unge mennesker fra politikk og samfunnsliv. Seminarene er idédebatt og dialog med anerkjente foredrag og gruppediskusjoner. Civita-akademiet arrangeres hver høst. Der bidrar fremragende forskere og politikere fra Norge og utlandet til å belyse temaer i politisk ideologi og filosofi.
Civita utgir også bøker, rapporter og notater.
Civita ble etablert i 2003 og fikk kontorer i Akersgata 36 i februar 2004.

Personer tilknyttet Civita

Kristin Clemet (leder), Marius Doksheim (fagsjef),  Therese Thomassen (Kommunikasjonssjef), Ståle Hagen – administrasjons- og fundraisingssjef,  Kirsten Visnes Sogge - Administrativ koordinator,  Lars Gauden-Kolbeinstveit - Filosof og rådgiver,  Eirik Løkke - Rådgiver,  Bård Larsen - Historiker,  Mathilde Fasting - Siviløkonom og idèhistoriker,  Villeman Vinje - Samfunnsøkonom,  Torkel Brekke - Professor i religionshistorie, Lars Fr. H. Svendsen - Professor i filosofi, Morten Kinander - Jurist og filosof.
Min barndoms jular

Min barndoms jular er en juleplate med Kikki Danielsson, utgitt i 1987. Albumet ble utgitt på nytt i 2001.
Ningdu

Ningdu (kinesisk: 宁都县; pinyin: Níngdū Xiàn) er et fylke i provinsen Jiangxi i Folkerepublikken Kina. Det ligger i byprefekturet Ganzhou.
Befolkningen var på 693 574 innbyggere i 1999.

Kulturminner

Hovedkvarteret for Ningdu-oppstanden (Ningdu qiyi zhikunbu jiuzhi, 宁都起义指挥部旧址) ble i 1988 tilføyd på Folkerepublikken Kinas liste over kulturminner.

Samferdsel

Kinas riksvei 319 fører gjennom fylket. Riksveien begynner i Xiamen i Fujian, løper nordvestover gjennom provinsene Jiangxi, Hunan, og Chongqing, til den ender opp i Chengdu, hovedstaden i provinsen Sichuan.
Fylkesvei 5160

Fylkesveg 5160 går mellom Kalandseid og Haugsdal i Bergen kommune. Veien er 10,1 km lang.
Frem til 2019 hadde veien betegnelsen Fv164.
Taohualun

Taohualun (tradisjonell kinesisk: 桃花倫, forenklet kinesisk: 桃花仑: pinyin: Táohuālún) også skrevet Taohwalun (norsk: «Ferskenblomsthøyden») var Det Norske Misjonsselskaps viktigste og største misjonsstasjon ved elven Zijiang, rett over elven overfor handelsbyen Yiyang provinsen Hunan i Kina. Stedet var sentrum for NMS sitt arbeid i Hunan fra 1902 til 1951. Man hadde i 1940 ni menigheter og fire prekensteder knyttet til misjonsstasjonen. Disse hadde 1122 medlemmer, av disse var 804 nattverdberettiget. Misjonærarbeidet ble gjennomført fra 1920 i samarbeid med den Svenske kirkens misjon (Svenska kyrkans mission).
Sykehuset som først ble etablert der, ble etterhvert Yiyangs største, og middelskolen har utviklet seg til en videregående skole med 4300 elever.

Lutheran College

Til Taohualun lå også den lutherske høyskole i Kina (Lutheran College). Opprettelsen av den i 1920 ble besluttet etter at det sentrale Kinas lutherske misjoner ble konsolidert og ble til Kinas lutherske kirke. Denne høyskolen begynte sin undervisningsvirksomhet i 1923. Undervisningen var oppdelt på fire linjer: en humanistisk (historie, filosofi, klassiske språk), en språklig (visse europeiske språk, moderne kinesisk), en matematisk (matematikk, fysikk, kjemi) og en naturvitenskaplig (biologi, geologi). Fellesfag for alle linjer var kristendom, kinesisk, engelsk og helselære; undervisningsspråk var kinesisk. Høyskolens rektor var den svenske professor K. B. Westman, som reiste ut til Kina våren 1923. Undervisningen opphørte i samband med kommunistopprørene i 1927.
Den nederlandske løves orden

Den nederlandske løves orden (nederlandsk: Orde van de Nederlandse Leeuw) er en nederlandsk orden. Ordenen ble innstiftet 29. september 1815 av kong Vilhelm I og er den eldste og fornemste sivile utmerkelse i Nederland. Opprinnelig var tanken at Den nederlandske løves orden skulle fungere som en sivil avdeling av Den militære Wilhelmsordenen, men den ble i stedet etablert som en separat orden. Monarken er ordenens stormester. Ordenen ble revidert ved lov i 1994.

Insignier

Ordenstegnet for Den nederlandske løves orden er et hvitemaljert malteserkors i gull som er opphengt i en krone. I korsvinklene er det plassert stiliserte utgaver av bokstaven W, for ordenens innstifter. I midten av korset er det plassert en blåemaljert medaljong med innskriften «VIRTUS NOBILITAT» («dyden adler»). Baksiden bærer den nederlandske løve. Ordensstjernen er i gull og har åtte tagger. Den er besatt med korset fra ordenstegnet, men uten kronen. Ordensbåndet er blått med oransje striper. Dette er fargene til huset Oranien-Nassau.

Tildeling

Ordenen var ved innstiftelsen bestemt som belønning av dem som utviste patriotisme, lojalitet og oppofrelse i sine borgerplikter, samt til belønning av fortjenester av vitenskap og kunst. Ordenens storkors tildeles kongelige og statsoverhoder. Inntil 1994 ble ordenen kun tildelt medlemmer av samfunnets øvre sjikt. Unntaket var den laveste graden, broder, som var tiltenkt småkårsfolk og som ga rett til pensjon. Bortsett fra storkors, ble utlendinger etter 1892 ikke tildelt Den nederlandske løves orden, men dette ble endret igjen i 1994.
Ved ordensreformen av 1994 ble tildelingsreglene endret slik at Den nederlandske løves orden ikke lenger ble automatisk tildelt for bestemte tjenester, samtidig som tildeling ble frakoblet rang og sosial status. Etter dette skal tildeling utelukkende skje på grunnlag av meritter. Det foretas omkring femti utnevnelser årlig.

Norske innehavere

Kong Harald og dronning Sonja er innehavere av storkors av Den nederlandske løves orden. Også kong Olav og kong Haakon var innehavere av storkors.
Daniel Kolář

Landslaget

Han ble tatt ut til Fotball-EM 2012 i Polen og Ukraina.
Han ble tatt ut i Tsjekkias EM-tropp til EM i Frankrike 2016.
Norges ambassade i Pretoria

Norges ambassade i Pretoria huser den norske ambassadør til landet Sør-Afrika der Pretoria er hovedstad.  
Fra 1917 har Norge hatt et fagkonsulat i Johannesburg, senere flyttet til Cape Town. I 1946 etablerte Norge en legasjon. Denne ble nedlagt 1952 samtidig med legasjonen i Canberra (innsparinger) og ikke gjenåpnet før i 1992, etter at Sør-Afrika hadde fått orden på styresettet. Nytt ambassadebygg ble innviet i 2011. Det var klimavennlig.
Vinkeldiameter

Vinkeldiameteren til et objekt, sett fra en gitt posisjon, er den «visuelle diameteren» til objektet målt som en vinkel. Denne visuelle diameteren er diameteren av den perspektiviske projeksjonen av objektet på et plan, gjennom objektets sentrum, vinkelrett på synsretningen. På grunn av perspektivet, kan den være ganske forskjellig fra den egentlige fysiske diameteren til et objekt som ses under en vinkel. For et skiveformet objekt på lang avstand, er den visuelle og den egentlige diameteren like.
Simplon (Paris Metro)

Simplon er en stasjon på metroen i Paris.
Stasjonen betjener linje 4.
Christianssands Bryggeri

Christianssands Bryggeri (CB) ligger i Setesdalsveien 17 like utenfor bysentrum i Kristiansand og utgjør sammen med Hansa bryggeri i Bergen, Borg bryggeri i Sarpsborg og Olden Brevatn i Oldedalen Hansa Borg Bryggerier, som er Norges nest største bryggerigruppe etter det Carlsberg-eide Ringnes.
Familien Egenæss i Sarpsborg har siden 1905 eid Borg Bryggerier. Gjennom selskapet Borg Holding AS, eier Egenæss 75 prosent av aksjene i Hansa Borg Bryggerier AS.
Byggingen av bryggeriet startet i 1856 av konsul Ole Jacob Mørch. I 1859 måtte han selge anlegget, sammen med resten av sine foretak som følge av trange tider etter Krimkrigen. Det ble kjøpt av konsul Jørgen Christiansen for 22 000 specidaler, og han fullførte byggingen og satte i gang produksjon høsten 1859. Kristiansand hadde på den tiden ca. 11 000 innbyggere og bryggeriet ble raskt en utmerket forretning. 
Familien Christiansen drev bryggeriet i fem generasjoner frem til 1964. Da ble aksjene solgt til Tou Bryggeri i Stavanger. Christianssands Bryggeri har etter dette hatt flere eiere, investorgruppen Sørlandsvekst, det svenske bryggeriet Spendrups, og fra våren 1999 har Christianssands Bryggeri vært en del av Hansa Borg Bryggerier AS. 
Alle bryggeriets produkter lages av artesisk vann fra Christian IVs kilde. Kilden ble funnet i 1932, en svært tørr sommer, hvor bryggeriets rørlegger gikk rundt med ønskekvisten. På 32 meters dyp fant han krystallklart og 100% rent vann, som holder en jevn temperatur på 9 – 10 grader celsius – sommer som vinter.
Bryggeriet støttes av venneforeningen CB-ølets venner, en forening stiftet 18. mai 1988 for blant annet å bidra til bevaringen av det lokale bryggeriet, samt spre informasjon og kunnskap om CB-ølets kulturelle betydning.
Christianssands Bryggeri er også kjent for sin julebrus som etterspørres av «emigrerte» sørlendinger over hele landet. Brusen har en gyllen brun farge.
Will Grigg

Landslaget

Han ble tatt ut i Nord-Irlands EM-tropp til EM i Frankrike 2016.
U21-EM i fotball for menn 2013

Format

Turneringen besto av to grupper á fire lag. De to øverste lagene fra hver gruppe gikk videre til utslagsrundene. Spillerne som deltok måtte ikke være født før tidligst 1. januar 1990.
Østafjells

Østafjells, Østenfjells eller Austafjells, er et begrep som beskriver et landområde som ligger øst for fjellet eller fjellene. Begrepet benyttes oftest som en betegnelse på området øst for fjellkjeden Langfjella, som starter ved Setesdalsheiene i sør og ender ved Dovrefjell i nord, og deler det sørlige Norge i Vestlandet og Østlandet. Begrepet østafjells benyttes ofte i meteorologi, da det ofte er et værskille ved fjellene. 
Opprinnelig ble begrepene søndensfjeldske (Østlandet) og nordenfjeldske (Vestlandet, Trøndelag og Nord-Norge) benyttet for å beskrive de ulike delene av landet. Senere kom også begrepene vestafjells og østafjells.
Dobbeltmyntfot

Dobbeltmyntfot eller bimetallisme er et pengesystem hvor to metaller, for eksempel gull og sølv, brukes som hovedmynt med et lovbestemt verdiforhold mellom metallene. Dette til forskjell fra et pengesystem med enkeltmyntfot, som har enten gull eller sølv som hovedmynt (henholdsvis gullstandard og sølvstandard).
NM i friidrett 1964

Norgesmesterskapet i friidrett 1964 bestod av flere arrangementer som i 1964 kåret norgesmestere i friidrettsøvelsene.
Hovedmesterskapet ble arrangert på Gjøvik stadion på Gjøvik i perioden 21. til 23. august. 
Arrangører var FIG Gjøvik og Vestoppland Friidrettskrets.
Kongepokalvinnere var Odd Bergh og Berit Berthelsen. 
Se også NM i mangekamp 1964.
Nicaraguakanalen

Nicaraguakanalen er en planlagt kanal gjennom Nicaragua som skal binde sammen Atlanterhavet og Stillehavet. Den skal bli 278 kilometer lang, og er planlagt å stå ferdig i 2019. Den skal krysse den sørlige delen av landet, og 105 kilometer av ruta skal gå over Nicaraguasjøen. Kanalen skal ha innløp ved Brito, nær byen Rivas, på stillehavssida, og ved Punta Águila på atlanterhavssida. Prosjektet har en beregna kostnad på 40 milliarder USD, men kan komme til å koste mer enn 50 milliarder. Arbeider starta i desember 2014.
Nasjonalforsamlinga ga grønt lys for bygginga av kanalen i 2012, og 28. juni 2013 underskreiv den en kontrakt som ga den Hongkong-baserte investorgruppa HKND Group en 50-års konsesjon til å utrede, bygge og drive kanalen. Konstruksjonen skulle opprinnelig ha begynt i mai 2014, men den ble utsatt til slutten av 2014. Den vil kreve 50 000 anleggsarbeidere, og skal generere til sammen 200 000 arbeidsplasser, ifølge HKND Group. Byggestart ble markert ved en seremoni den 23. desember 2014, da arbeid med anleggsveg til ny havn på stillehavssida ble satt i gang.
Havnene skal få en kapasitet på 2,8 millioner tonn. Ved innløpet ved Stillehavet skal det i forbindelse med kanalen bygges en frihandelssone på 34,56 km² og et turistkompleks på 6,94 km². I tillegg skal det bygges en stor internasjonal flyplass ved Rivas, med en terminal på 15 000 m² og en kapasitet på 1,05 millioner passasjerer i året. Nær atlanterhavskysten skal det graves ut en kunstig innsjø, Atlantasjøen, med et areal på 395 km², som skal holde samme vannstand som Nicaraguasjøen. Prosjektet omfatter også en rekke andre infrastrukturprosjekter, deriblant en motorvei mellom Rivas og Brito, og det samme mellom Nueva Guinea og Punta Águila.
Det har eksistert planer om en kanal gjennom Nicaragua siden kolonitida, men prosjektet ble mindre aktuelt i kjølvannet av åpninga av den 82 kilometer lange kanalen i Panama i 1914. Rundt årtusenskiftet gjenoppliva imidlertid den nicaraguanske regjeringa planene som en strategi for å stimulere økonomisk utvikling i landet, som er det fattigste i Latin-Amerika etter Haiti.
Det er flere problemer knytta til bygginga. Blant annet er miljøvernere bekymra for følgene av skipstrafikk på Cocibolasjøen, som er den største ferskvannssjøen i Mellom-Amerika. En stor del innbyggere vil også måtte bli tvangsflytta fra hjemmene sine.
Yatagarasu

Yatagarasu (八咫烏) er en ravn med tre føtter, forbundet med solgudinnen Amaterasu. Fuglen er ofte brukt som symbol på Japan Football Association (JFA).
Power Balance

Power Balance er et amerikansk selskap etablert i 2007 som i hovedsak produserer holografiske armbånd.
Armbåndene har vært solgt under påstander om å kunne øke styrke, balanse og fleksibilitet hos den som bærer armbåndet, og har særlig vært populært blant idrettsutøvere. Blant idrettsstjerner som anbefaler bruk av båndet er Formel 1-føreren Rubens Barrichello. I 2010 opplevde selskapet en omsetning på 35 millioner dollar.
I 2010 ble selskapet pålagt av Australian Competition and Consumer Commission å innrømme offentlig at de påståtte effektene av armbåndene ikke på noen måte kunne dokumenteres vitenskapelig, og at markedsføringen dermed var ulovlig. I januar 2011 ble selskapet saksøkt i USA for villedende markedsføring. I november 2011 begjærte selskapet seg konkurs etter å ha inngått et forlik som innebar store erstatningsbeløp for selskapet.
Selskapet QuarterInk har importert armbåndene til Norge og de er solgt blant annet gjennom butikkjeden Intersport.
Happy Birthday Sweet Sixteen

«Happy Birthday Sweet Sixteen» er en amerikansk popsang med melodi av Neil Sedaka og tekst av Howard Greenfield. Den ble utgitt av Sedaka på single for RCA Victor i 1961.

Andre versjoner

Det svenske dansebandet Flamingokvintetten spilte i 1968 inn en engelskspråklig coverversjon av sangen som 3. august 1968 nådde førsteplassen på Tio i topp og 27. august førsteplassen på Kvällstoppen.
Flamingokvintetten spilte samme år også inn melodien med svensk tekst. Tittelen var «Hon är sexton år i dag» og innspillingen kom på Svensktoppen.
En versjon med samme tekst ble spilt inn av dansebandet Larz-Kristerz på CD-platen Stuffparty 1 i 2003.
I 2009 spilte Damian McGinty fra Celtic Thunder inn en coverversjon. Den ble utgitt på gruppas CD-plate Take Me Home.

Norsk versjon

Lasse Hovd har skrevet en norsk tekst. Den norske tittelen er «Hun er atten år i dag».
Jaipur Literature Festival

DSC Jaipur Literature Festival er en årlig litteraturfestival som har blitt avholdt i den indiske byen Jaipur side 2006. Festivalen ble beskrevet som Asias største litteraturfestival, av Miranda Seymour i Mail on Sunday den 10. august 2008 som «the grandest literary Festival of them all» («den mest storslåtte litterære festivalen av dem alle»).
The Diggi Palace Hotel er hovedarenaen for festivalen. Den avholdes i januar måned hvert år i Jaipur i Rajasthan, vanligvis i «Hall of Audience» og havene til Diggi Palace i byens sentrum. Den feirer fortreffeligheten i Rajasthani, indisk og internasjonalt forfatterskap.
Festivalens direktører er forfatterne Namita Gokhale og William Dalrymple og den er produsert av Sanjoy Roy fra Teamwork Productions. Festivalen er et initiativ fra Jaipur Virasat Foundation etablert av Faith Singh, opprinnelig som en del av Jaipur Heritage International Festival i 2006, og utviklet til en selvstendig litteraturfestival som kunne stå på egne ben i 2008. JVFs Community Director Vinod Joshi er dens regionale rådgiver. Jaipur Heritage International Festival er et initiativ fra Jaipur Virasat Foundation. Alle eventer på festivalen er gratis og det selges ingen billetter.
Festivalen fikk internasjonal mediaomtale i 2012 på grunn av en rekke hendelser knyttet til Salman Rushdie og kontroversene knyttet til Sataniske vers. I de seneste årene har den fått kritikk fra media og overdrivelser på grunn av oppfattningen av elitisme irrelevans, kommersialisering av litteratur og avhengighet av kjendiser.
Vallader

Vallader (lavengadinsk) er en dialekt av det romanske språket retoromansk (rumantsch) som tales i deler av kantonen Graubünden i Sveits. Dialekten vallader brukes i området Nedre Engadin (Engiadina Bassa) som er et dalføre langs elva En/Inn. Til vallader regnes også den noe avvikende undervarianten jauer, som tales i dalen Val Müstair sør for Nedre Engadin. Ordet vallader uttales med trykk på nest siste stavelse. Denne dialekten brukes fra Zernez i vest og til Vinadi i øst ved grensen til Østerrike. Teller man med utflyttere, behersker anslagsvis 9000 personer vallader i Sveits.
Vallader og nabodialekten putèr (høyengadinsk) i Øvre Engadin står nært hverandre språklig sett, og det er en viss avstand fra disse to og til de to «rhinske» dialektene sursilvan og sutsilvan langs Rhinen. Mellom disse to grupperingene, de rhinske og de engadinske dialektene, står surmiran som en språklig bro med elementer fra begge sidene, i tillegg til egne karakteristikker.
Innslag av norditalienske elementer er større i vallader og putèr enn i de andre retoromanske dialektene. Her opptrer også bokstavene ü og ö. Dette, i tillegg til et noe forskjellig ordvalg for enkelte gloser og lydutvikling for vokaler, diftonger og konsonanter, gjør at dialektal avstand mellom den rhinske (sursilvan og sutsilvan) og den engadinske (putèr og vallader) dialektgruppen kan sammenliknes med ulikhetene mellom bokmål og nynorsk.
Putèr og vallader sammenfattes derfor ofte under betegnelsen «rumantsch ladin» blant de retoromansktalende. Med dette forstås altså de to engadinske dialektene av retoromansk som tales i hele Engadindalføret : putèr i Øvre Engadin (Engiadin´Ota) og vallader i Nedre Engadin (Engiadina Bassa) og Val Müstair.

Ordet vallader

Ordet vallader kommer av det retoromanske "vallada" som betyr dal, dalsamfunn. Selv om det er mange daler og dalbygder i Graubünden, har altså den retoromanske dialekten i Nedre Engadin fått det noe anonyme navnet vallader, det vil si "dalmål, daldialekt" på norsk, uten referanse i navnet til et geografisk sted.

Skriftspråket

Skriftlig vallader baserer seg på dominerende trekk fra øvre og nedre dalhalvdel, og har ikke inkludert særtrekk verken fra Zernez eller Val Müstair i skriftspråket. Tidligere fantes en del ortografiske tilpasninger til putèr og italiensk, men ble delvis opphevet for noen årtier siden, slik at skriftspråket skulle gjenspeile vallader i større grad.
Lampronia flavimitrella

Utseende

En liten til middelsstor (vingespenn 13 – 15 mm), mørkbrun møll, vingene med to hvite tverrbånd. Den kan ligne på Lampronia redimitella, men er markert større med bredere vinger. Antennen er trådformet, gul ved roten, brunlig lenger ute, ikke fullt halvt så lang som forvingen. Hodet er kledt med gulaktige, oppstående skjell. Kroppen og forvingen er mørkbrune, litt mørkere hos hunnen enn hos hannen. Forvingen hos hannen har et hvitt tverrbånd nær roten som går fra bakkanten nesten til framkanten. Omtrent 2/3 ute i vingen har den en trekantet, hvit flekk ved bakkanten og en mindre, hvit flekk rett overfor denne ved framkanten. Hunnen har to fullstendige, nokså jevnbrede hvite tverrbånd, dessuten en liten, hvit flekk ved framkanten nær vingespissen. Bakvingen er gråbrun med tynn bestøving.

Levevis

Arten lever i løvskog og i åpne, fuktige områder der vertsplantene vokser. Man finner den i kratt av bringebær (Rubus idaeus) og blåbringebær (Rubus caesius), høyst sannsynlig utvikler larvene seg på blomster og skudd av disse, men dette er ikke kjent med sikkerhet. De voksne sommerfuglene flyr i mai – juni.

Utbredelse

Den er utbredt i Europa, bortsett fra middelhavsområdet. I Norge er den funnet spredt nord til Nordland.
Düsseldorfskolen

Det kunsthistoriske begrepet Düsseldorfskolen refererer til en gruppe malere, spesielt på 1800-tallet, eller mer presist, fra 1819 til 1918, som hadde studert ved eller privat hos lærere fra Kunstakademiet i Düsseldorf, eller virket i miljøet rundt akademiet.
De første lederne av akademiet, Peter von Kornelius og Wilhelm von Schadow, preget skolens nære tilknytning til den nasarenske bevegelse og klassisismen. Temaene i det klassiske sjangerhierarkiet inkluderer mytologi, kristendom, viktige historiske emner, så vel som landskapsmaleri. Romantikken spredte seg raskt i Tyskland og gjorde sin inntreden i akademiet. Under innflytelse av marsrevolusjonen i Tyskland i 1848, utvidet snart akademiets repertoar og dets kunstneriske miljø seg i romantisk bredde og i videre strømninger, slik at en realistisk, samfunnskritisk tilnærming til kunst, så vel som landskaps- og sjangermaleri fikk mer plass og betydning. Blant malerskolens tema og stilarter, spilte historiemaleri, landskap, genre og stilleben i alle fasetter, en bestemmende rolle for den borgerlige kunsten i det 19. århundret. 
Ved anmeldelser, publikasjoner og utstillinger; gjennom formidling av verk på det internasjonale kunstmarkedet, spesielt til London, Amsterdam, Brussel, Paris, Chicago og New York; gjennom reiser, vide vennskapskretser og familiebånd; så vel som ved hovedpersonenes pedagogiske og profesjonelle karrierer, fikk Düsseldorfskolen vidtrekkende betydning, spesielt i perioden mellom 1830 og 1870, men også i de senere tiårene av 1800-tallet. Over store deler av verden ga malerne som var utdannet i Düsseldorf videre sine kunstneriske teknikker, øvelser, undervisningsmetoder, motiver, tema og diskurser i andre kunstakademier og i ulike kunstnerkolonier. Spesielt var landskaps- og sjangermaleriet som ble dyrket ved skolen i mange år ledende og retningsgivende.
På 1840-tallet startet tilstrømningen fra Norden, og særlig fra Norge. Adolph Tidemand var første nordmann da han startet studiene sine der i 1837. Allerede som 16-åring, i 1841, kom Hans Gude til Düsseldorf. Her fikk han privatundervisning i ett år før han ble tatt opp ved akademiet. Senere fulgte blant andre August Cappelen (1845), Erik Bodom (1848), Lars Hertervig (usikkert, muligens 1852), Peter Nicolai Arbo (1852), Sophus Jacobsen (1853), Olaf Isaachsen (1854), Anders Askevold (1855) og Amaldus Nielsen (1857).
Huawei EMUI

Historie

Den 30. desember 2012, introduserte Huawei Emotion UI 1.0, basert på Android 4.0. Det har en taleassistent-app (kun på kinesisk), tilpassende hjemmeskjerm og tema-veksling. Selskapet rullet ut installasjonsfilene for Ascend P1 gjennom hjemmesiden deres. Selskapet sier at det er «trolig verdens mest emosjonelle system».
Den 4. september 2014, annonserte Huawei EMUI 3.0, sammen med Ascend Mate 7 i pre-IFA-arrangementet i Berlin. Brukergrensesnittet ble siden kalt «EMUI» i stedet for «Emotion UI». Den hadde en ny app-butikk (for markeder i Kina).
I slutten av 2015, lanserte Huawei EMUI 4.0, med et redesignet grensesnitt basert på Android 6.0, sammen med Huawei Mate 8.
I 2016, ble EMUI 5.0 introdusert med Huawei Mate 9.
I 2017, ble alle ROM-bildene fjernet fra den offisielle nettsiden til Huawei. De sier at det vil gi en «mer praktisk og tilfredsstillende oppdateringstjeneste». Siden da, må alle brukere stole på «over-the-air»(OTA)-oppdateringer.
I slutten av 2017, ble EMUI 8.0 lansert, og hopper over EMUI 6.0 og 7.0 for å kombinere med Android-versjon 8.0 Oreo, sammen med Huawei Mate 10. Denne utgaven legger vekt på forskjellige AI-evner.